
Regények és adaptációk: Egy posztmodern re-interpretáció nyomtatásban és filmvásznon - Woolf: Mrs. Dalloway

Dolgozatom témája a regény és annak megfilmesítésének vizsgálata. Választásom a Virginia Woolf Mrs. Dalloway című regénye alapján íródott Michael Cunningham művére, Az Órák-ra esett. A vizsgálódásom középpontjában tehát a Pulitzer és PEN/Faulkner-díjat nyert Az Órák regény és a Stephen Daldry által rendezett azonos című film összehasonlítása áll, melyben feltárom, hogy a könyvben fellelhető motívumokat, technikákat miként tudták a filmbe átültetni. Dolgozatommal szeretnék egy átfogóbb a mind a három művön átívelő – a két regény és film – képet közreadni, mert még nem találtam olyan publikációt, mely így folyamatában vizsgálná ezt a tárgyat.
A dolgozat elméleti keretét az intertextualitás adja – mint a 20. század egyik jelentős irodalomelméleti és kritikai eszköze és a posztmodern irodalom sajátossága. Ezt Cunningham nyílt (interjús) és rejtett (regénybe ágyazott) utalásai a Woolf műre indokolják.
Dolgozatomat három nagy egységre tagoltam, melynek első részében Woolf és Cunningham regényét vetem össze – miként írja újra, hogy interpretálja az 1925-ös regényben felmerült problémákat és milyen megoldásokat kínál azokra Cunningham a 20. század végén. A második részben vetem össze Az Órák-at, a regényt és megfilmesített változatát. Bemutatom, miként filmesíthetők meg sikeresen a tudatfolyam-regény narrációjában – és általában a Cunningham regényben – rejlő elemek. Harmadrészben pedig a film zenei oldalát megvizsgálom, mint annak egy elengedhetetlen és szerves részét. Ismertetem, hogy Philip Glass milyen eszközökkel, módszerekkel teszi érthetőbbé, még élvezhetőbbé a filmet és annak anyagát.



